Sendifulltrúi Rauða krossins til starfa í kjölfar fellibylsins Dorian á Bahamas 11. nóvember 2019 Ívar Schram sérfræðingur á alþjóðasviði Rauða krossins á Íslandi hélt í gær til hjálparstarfa sem sendifulltrúi á Bahamas í kjölfar fellibylsins Dorian sem gekk fyrir eyjarnar í byrjun september og olli gríðarlegri eyðileggingu . Í kjölfar hamfarana gaf Rauði krossinn út neyðarbeiðni upp á 17,3 milljónir svissneskra franka til að aðstoða 7.000 fjölskyldur sem urðu fyrir barðinu á fellibylnum . Ívar er jafnframt viðurkenndur leiðbeinandi í samfélagslegri nálgun og áreiðanleika sem verður jafnframt meginverkefni hans á Bahamas . Fyrr í vikunni lauk Ívar við tveggja daga námskeið fyrir starfsfólk og sjálfboðaliða Rauða krossins á Íslandi sem sinnir verkefnum í þágu flóttafólks og umsækjenda um alþjóðlega vernd . ívar að störfum í Síerra Leóne fyrr á árinu . Aðspurður segist Ívar spenntur fyrir verkefnum næstu viku sem hann veit jafnframt að verða mjög krefjandi . „ Ég er hins vegar mjög vel undirbúinn og fengið mjög góða þjálfun hjá Rauða krossinum og er spenntur að taka þátt í lífsbjargandi hjálparstarfi . Sérstaða Rauða krossins nýtist vel í þessum verkefnum sem og öðrum því það eru sjálfboðaliðar sem bera hjálparstarfið uppi , ég verð þarna til að aðstoða við skipulagningu og þeim til halds og trausts . Í því liggur styrkur Rauða krossins að við vorum þarna áður en hamfarirnar dundu yfir , verðum þarna á meðan verið er að koma hlutum í samt horf og verðum þarna þegar uppbygging hefst og þegar henni lýkur “ , segir Ívar sem þakkar Mannvinum Rauða krossins lífsbjargandi stuðning með því að gera Rauða krossinum kleyft að bregðast við neyðarbeiðnum . Ég vona svo sannarlega að fleiri sláist í stækkandi hóp Mannvina því þeir svo sannarlega eru að breyta heiminum . “ Áætlað er að Ívar sinni sendifulltrúastörfum í einn mánuð á Bahamas .